text: ДЕЛЕГИРАН РЕГЛАМЕНТ (ЕС) № 1293/2014 НА КОМИСИЯТА
  от 17 юли 2014 година
  относно условията за класифициране без изпитване на метални летви и профили за шпакловки, попадащи в обхвата на стандарт EN 13658-1, метални летви и профили за мазилки, попадащи в обхвата на стандарт EN 13658-2, и метални обрамчващи и допълнителни профили, попадащи в обхвата на стандарт EN 14353, по отношение на реакцията им на огън
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (1), и по-специално член 27, параграф 5 от него,
  като има предвид, че:
  (1)
  С Решение 2000/147/EО на Комисията (2) бе приета класификационна система за експлоатационните показатели на някои строителни продукти по отношение на реакцията им на огън. Сред строителните продукти, за които се прилага посоченото решение, са металните летви и профили за шпакловки, обхванати в хармонизиран стандарт EN 13658-1, металните летви и профили за мазилки, обхванати в хармонизиран стандарт EN 13658-2, и металните обрамчващи и допълнителни профили, обхванати в хармонизиран стандарт EN 14353, с изложена на въздействие повърхност, съдържаща органичен материал.
  (2)
  Тези продукти са със стабилни и предвидими експлоатационни показатели по отношение на реакцията на огън, когато се използват с гипсокартон за образуване на ъгли на стените, тъй като само незначителна част от тяхната повърхност има опасност да бъде изложена на огън.
  (3)
  По тази причина следва да се счита, без да е необходимо изпитване, че експлоатационните показатели за реакция на огън на металните летви и профили за шпакловки, обхванати в хармонизиран стандарт EN 13658-1, металните летви и профили за мазилки, обхванати в хармонизиран стандарт EN 13658-2, и металните обрамчващи и допълнителни профили, обхванати в хармонизиран стандарт EN 14353, с изложена на въздействие повърхност, съдържаща органичен материал, удовлетворяват клас Е,
  ПРИЕ НАСТОЯЩИЯ РЕГЛАМЕНТ:
  Член 1
  За металните летви и профили за шпакловки, обхванати в хармонизиран стандарт EN 13658-1, металните летви и профили за мазилки, обхванати в хармонизиран стандарт EN 13658-2, и металните обрамчващи и допълнителни профили, обхванати в хармонизиран стандарт EN 14353, се счита без провеждане на изпитване, че отговарят на клас E, определен в таблица 1 от приложението към Решение 2000/147/ЕО, когато са с изложена на въздействие повърхност, съдържаща органичен материал.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 17 юли 2014 година.